ประกันชีวิตกำไรวูบหนัก
คปภ.เผยธุรกิจประกันชีวิต 11 เดือน กำไรลดฮวบ 4.5 หมื่นล้านบาท เหลือ 1.8 หมื่นล้านบาท
6 ก.พ. 2558

คปภ.เผยธุรกิจประกันชีวิต 11 เดือน กำไรลดฮวบ 4.5 หมื่นล้านบาท เหลือ 1.8 หมื่นล้านบาท
แหล่งข่าวจากฝ่ายวิเคราะห์ธุรกิจและสถิติ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากรายงานงบกำไรขาดทุนของธุรกิจประกันชีวิตประจำเดือน ม.ค.-พ.ย. 2557 พบว่า ธุรกิจทั้งระบบมีผลกำไรสุทธิ 1.84 หมื่นล้านบาท ลดลง 70.9% เมื่อเทียบกับงวดเดียวกันของปีก่อนที่มีกำไรสุทธิ 6.35 หมื่นล้านบาท
ทั้งนี้ สาเหตุหลักมาจากตัวธุรกิจได้มีการตั้งสำรองประกันภัยเพิ่มขึ้นเป็น 2.32 แสนล้านบาท เพิ่มขึ้น 46.3% เมื่อเทียบกับงวดเดียวกันของปีก่อนที่ได้มีการตั้งสำรองไว้ 1.58 แสนล้านบาท โดยประชาชนได้มีการเวนคืนกรมธรรม์ประกันภัยหรือไถ่ถอนกรมธรรม์เพิ่มขึ้น 6,058 ล้านบาท เป็น 3.23 หมื่นล้านบาท จากงวดเดียวกันของปีก่อนที่มีจำนวน 2.62 หมื่นล้านบาท ประกอบกับเบี้ยประกันภัยรับสุทธิลดลง 8.56 หมื่นล้านบาท เหลือ 4.43 แสนล้านบาท จากงวดเดียวกันของปีก่อนที่มีเบี้ยรับสุทธิ 5.29 แสนล้านบาท
แหล่งข่าวเปิดเผยว่า ในช่วง 11 เดือนแรกของปีที่ผ่านมา บริษัทประกันชีวิตยังคงมีการจ่ายเงินปันผลผู้ถือหุ้น โดยบริษัทประกันชีวิตที่จดทะเบียนในประเทศไทยทั้งหมด 24 บริษัท มีเงินปันผลรวมกัน 9,745 ล้านบาท ลดลง 29.55% ส่วนบริษัท เอไอเอ ประเทศไทย มีการส่งกำไรกลับไปสำนักงานใหญ่ 1.89 หมื่นล้านบาท ลดลง 1.8%
อย่างไรก็ตาม ธุรกิจประกันชีวิตทั้งระบบยังมีกำไรสะสมที่ยังไม่ได้จัดสรรคงเหลือสิ้นปีทั้งสิ้น 1.32 แสนล้านบาท เพิ่มขึ้นจากงวดเดียวกันของปีก่อน 7.52 หมื่นล้านบาท หรือเพิ่มขึ้น 131.8%
สำหรับเบี้ยประกันชีวิตรับรวมช่วง 11 เดือนแรกของปีที่ผ่านมา มีทั้งสิ้น 453,142 ล้านบาท เติบโตเพิ่มขึ้นจากช่วงเดียวกันของปีก่อนหน้า 14.3% แยกเป็นเบี้ยรับรายใหม่ 156,774 ล้านบาท เพิ่มขึ้น 15.4% และเบี้ยรับปีต่อไป 296,367 ล้านบาท เพิ่มขึ้น 13.8% โดยมีอัตราความคงอยู่ของกรมธรรม์ 86%